### Resumé

I forbindelse med et kommende udbud af kommunens bankforretning udbydes ligeledes kapitalforvaltning af kommunens investerede midler til eksterne kapitalforvaltere. I den forbindelse er den finansielle strategi blevet opdateret.

### Sagsfremstilling

[adresse] bankforretning skal i ordinært udbud med virkning fra 1. juni 2025. Samtidig med dette udbud iværksættes et udbud af kommunens kapitalforvaltning.

Den finansielle strategi udstikker rammerne for udbuddet af kapitalforvaltningen. Denne strategi er senest blevet godkendt af Byrådet i februar 2010. Den finansielle strategi er blevet opdateret, så den afspejler at kapitalforvaltningen håndteres af eksterne kapitalforvaltere. Strategien er blevet opdateret med input fra Lundgreens Capital A/S. I den forbindelse er afsnittet omkring etik blevet uddybet, ligesom det er blevet tydeliggjort at Vejle Kommune ønsker en lav investeringsrisiko.

### Udbud af ydelser

Udbuddet af hovedbankforbindelsen afvikles separat fra udbuddet af kapitalforvaltning. Dette sker for at sikre, at det ikke kun er banker der vil kunne byde på opgaven med kapitalforvaltning, men også andre kapitalforvaltere. Herudover ønskes opgaven med kapitalforvaltning fordelt på 2-4 forskellige kapitalforvaltere, som hver især forvalter en portefølje som forventes at udgøre ca. 300 mio. kr.

I udbuddet af hovedbankforbindelsen vil der blandt andet blive lagt vægt på at kommunens bankforbindelse skal have en fysisk tilstedeværelse i Vejle, som muliggør at byens borgere kan henvende sig hvis der opstår et behov herfor.

I udbuddet af kapitalforvaltning er det vigtigt at sikre, at eksterne kapitalforvaltere pålægges at administrere Vejle Kommunes investeringer ud fra det samme værdisæt som vi ville have gjort selv. Derfor er den finansielle strategi opdateret til at afspejle en høj grad af ansvarlighed og en lav risiko.

Bankudbud og udbud af kapitalforvaltning forventes offentliggjort i september 2024. Herefter vil der ske en tilbudsindhentning og vurdering af de indkomne tilbud med henblik på at vælge en hovedbankforbindelse, samt 2-4 kapitalforvaltere.

Den nuværende hovedbankaftale udløber d. 31. maj 2025. Bankudbuddet skal derfor være afsluttet 28. februar 2025 således at aftalen kan implementeres hensigtsmæssigt. Der er ingen officielle frister for ikrafttrædelsen af kapitalforvaltningsaftalerne, men de planlægges at træde i kraft samtidig med hovedbankaftalen.

### Historik

#### Kommunaldirektøren indstiller, den 10. juni 2024, punkt 158:

at Den finansielle strategi godkendes.

at Udbuddet af hovedbankforbindelsen iværksættes.

at Udbuddet af kapitalforvaltning med 3 kapitalforvaltere iværksættes.

#### Beslutning fra Økonomiudvalget, den 10. juni 2024, punkt 158:

Anbefales.

### Beslutning

Godkendt.

Fraværende: Alexander Sørensen. I stedet mødte Gunhild Simonsen.

Fraværende: Aksel Bach. I stedet mødte Kåre Skov.

Fraværende: Villads Kristiansen.

Fraværende: Annette Kristoffersen.